钦定古今图书集成/明伦汇编/氏族典/第204卷 > 高继勋
## 钦定古今图书集成/明伦汇编/氏族典/第204卷 > 高继勋

按《宋史高琼传》：“琼子继勋，字绍先，初补右班殿直，仪
状颀伟，太宗见而异之，召问其家世，以琼子对。擢寄班祗候，累迁内殿崇班。咸平初，王均据益州，以崇义
副使为益州兵马都监，提举西川诸州军巡检公事
击之。均灭，以功迁崇义使。贼馀党保山薮中，时出剽
劫，乃徙绵、汉剑门路都巡检使，悉擒杀之。又徙陕路”
钤辖。还朝，迁洛苑使、并代州钤辖，徙屯岢岚军。契丹
聚兵五万屯草城川，继勋以奇兵胜之。迁殿前库使、
领荥州刺史，徙麟府州钤辖、知环州，又徙瀛州。迁内
藏库使，以宫苑使奉使契丹，还知定州，迁西上阁门
使、昭州团练使，徙鄜延路钤辖，坐市马亏价失官。已
而复为西上阁门使、荥州刺史、知冀州，领果州团练
使，徙贝州，复知瀛州。仁宗即位，改东上阁门使，真授
陇州团练使、知雄州，擢捧日天武四厢都指挥使、连
州防御使，又知瀛州。历步军马军殿前都虞候、步军
副都指挥使、邕州观察使、泾原路副都总管，兼知渭
州。入宿卫，出为天雄军都总管，愿复护边，既而留不
遣。后为真定府、定州路都总管，改威武军节度观察
留后，遂拜保顺军节度使、马军副都指挥使，徙昭信
军节度使。以老病乞骸骨，授建雄军节度使、知滑州。
卒，年七十八，赠太尉。子遵甫，女正位皇后。神宗即位，
册皇太后，累赠太师、尚书令兼中书令，追封康王，谥
“穆武。”